

REPUBLIKA HRVATSKA

VARAŽDINSKA ŽUPANIJA

OPĆINA VINICA

OPĆINSKO VIJEĆE

Klasa:024-03/22-01/07

Urbroj:2186-11-22-4

Vinica, 29. rujan 2022.

**Z A P I S N I K**

s 12. sjednice Općinskog vijeća Općine Vinica, održane dana 29. rujna 2022. godine, u prostorijama Općine Vinica, s početkom u 19,00 sati.

NAZOČNI VIJEĆNICI: Predrag Štromar, Krunoslav Kostanjevec, Ksenija Humek, Emil Jurič, Ivan Krajcer,

Stjepan Tomašec, Ivan Kelemen, Miroslav Kelemenić, Božidar Šipek (Vinica Breg),

Mirjana Jambriško i Ivana Mraković

ODSUTNI VIJEĆNICI: Matija Galović i Božidar Šipek (Vinica) – unaprijed su opravdali svoj izostanak

OSTALI NAZOČNI: dr.sc.Branimir Štimec, prof. , općinski načelnik

Snježana Kovačić, pročelnica JUO Općine Vinica

Željko Pajtak, stručni suradnik za financije i proračun

Marjana Majhen, predsjednica Odbora za statutarno-pravna pitanja

Maja Krznar – stručni suradnik za pripremu i praćenje projekata

Biserka Jakopanec, voditeljica zapisnika

Predsjednik Općinskog vijeća Općine Vinica gospodin Predrag Štromar, otvorio je sjednicu te je izvršio prozivku vijećnika, nakon čega je konstatirao da na sjednici nisu prisutni vijećnici Matija Galović i Božidar Šipek, koji su svoj izostanak unaprijed ispričali.

Nadalje predsjednik gospodin Štromar predložio je dnevni red te kako nije bilo prijedloga za izmjenu ili dopunu dnevnog reda, a nakon izvršenog glasovanja, konstatirao je da je Općinsko vijeće Općine Vinica za današnju sjednicu j e d n o g l a s n o usvojilo slijedeći

**DNEVNI RED:**

1. **POLUGODIŠNJI IZVJEŠTAJ O IZVRŠENJU PRORAČUNA OPĆINE VINICA ZA RAZDOBLJE OD** 
   1. **DO 30.06.2022. GODINE**
2. **POLUGODIŠNJI IZVJEŠTAJ O IZVRŠENJU PLANA RAZVOJNIH PROGRAMA ZA RAZDOBLJE OD 01.01. DO 30.06.2022. GODINE**
3. **3. IZMJENE I DOPUNE PRORAČUNA OPĆINE VINICA ZA 2022. GODINU**
4. **IZVJEŠTAJ O RADU NAČELNIKA OPĆINE VINICA ZA RAZDOBLJE 01.01. – 30.06.2022. GODINE**
5. **ODLUKA O ODREĐIVANJU POSLOVA PRIJEVOZA POKOJNIKA KOJI SE FINANCIRAJU IZ PRORAČUNA OPĆINE VINICA**
6. **ODLUKA O KRITERIJIMA ZA PREUZIMANJE OBVEZE KORISNIKA PLAĆANJA JAVNIH USLUGA PRIKUPLJANJA KOMUNALNOG OTPADA NA PODRUČJU OPĆINE VINICA**
7. **ODLUKA O SKLAPANJU POVELJE PRIJATELJSTVA SA OPĆINOM JARMINA**

Predsjednik Vijeća nakon toga stavio je na usvajanje Zapisnik s 11. sjednice Općinskog vijeća te je, obzirom da vijećnici nisu imali primjedbi, nakon izvršenog glasovanja konstatirao da je Općinsko vijeće Općine Vinica j e d n o g l a s n o usvojilo Zapisnik s 11. sjednice Općinskog vijeća Općine Vinica, održane dana

06. srpnja 2022.g.

Po usvajanju Zapisnika predsjednik vijeća gospodin Štromar, otvorio je aktualni sat odnosno vrijeme za postavljanje vijećničkih pitanja.

Gospođa Jambriško napomenula je kako zapravo nema pitanje nego sugestiju da se pokuša pojačati nadzor semafora postavljenih uz pješački prijelaz kod Osnovne škole, obzirom da je uočeno da vozači najčešće ne stanu kada je upaljeno crveno svjetlo. Obzirom da su semafori nedavno pušteni u rad, većina vozača vjerojatno ne uočava mjerač brzine postavljen prije nailaska na semafore pa stoga predlaže da se prije mjerača postave još i prometni znakovi da se nailazi na novu regulaciju prometa.

Načelnik gospodin Štimec odgovorio je da će se maksimalno založiti da se problem kojeg je gospođa Jambriško navela riješi na najbolji mogući način, a isto tako načelnik je istaknuo kako se radi o dijelu prometnice na kojem je preglednost smanjena, osobito sa strane dolaska iz Marčana. Na tom dijelu preglednost zaklanjaju i postojeća kapelica Sv. Roka i odmah zatim zavoj tako da postoji prijedlog da se predmetna kapelica pomakne dublje, a isto tako kod zgrade Škole uz rub pločnika postavili bi se stupići da se onemogući parkiranje na pločniku.

Vijećnik gospodin Kelemenić upitao je ima li tko kakve informacije hoće li uskoro biti tehnički pregled i je li pribavljena uporabna dozvola nakon radova na zgradi vatrogasnog doma, obzirom da DVD ima u planu upriličiti svečano otvorenje.

Na zamolbu načelnika pojašnjenje oko pribavljanja uporabne dozvole i tehničkog pregleda dala je pročelnica gospođa Kovačić koja je podsjetila da je bilo potrebno najprije dobiti izmjenu građevinske dozvole te da ona mora biti pravomoćna, tako da što se uporabne dozvole tiče nadzorni organ prikuplja još posljednju potrebnu dokumentaciju pa će kroz neko vrijeme i uporabna dozvola biti riješena.

Gospodin Jurič je, po dopuštenju predsjednika Općinskog vijeća, upoznao nazočne s dosadašnjim aktivnostima Turističke zajednice Sjever Zagorja. Ističe da su 4 projekta prijavljena za bespovratna sredstva na državnoj razini te da su projekti odobreni, a to je advent u sjeveru zagorja, mreža edukacijskih ploča, nabava solarne klupe i uspostava internetske stranice.

Kako nije bilo vijećnika prijavljenih za daljnje postavljanje pitanja, prišlo se rješavanju po točkama dnevnog reda.

**Ad 1)**

Na poziv predsjednika Vijeća, a uz suglasnost gospođe Majhen, predsjednik Odbora za financije i proračun, gospodin Jurič, upoznao je nazočne da su točke današnjeg dnevnog reda, na zajedničkoj sjednici, razmatrali i Odbor za statutarno-pravna pitanja i Odbor za financije i proračun te da oba Odbora preporučuju usvajanje akata u predloženom obliku.

Predsjednik gospodin Štromar, potom je pozvao načelnika da prezentira izvršenje proračuna za razdoblje 01.01. do 30.06.2022.g.

Načelnik je napomenuo da su vijećnicima dostavljeni materijali, odnosno Polugodišnji izvještaj o izvršenju Proračuna Općine Vinica za razdoblje od 01.01. do 30.06. pa moli vijećnike ukoliko imaju kakvih pitanja ili nejasnoća da ista iznesu, a on će na njih odgovoriti.

Nije bilo vijećnika prijavljenih za raspravu ili postavljanje pitanja.

Nakon izvršenog glasovanja, predsjednik Vijeća gospodin Štromar konstatirao je da je Općinsko vijeće Općine Vinica j e d n o g l a s n o usvojilo

**POLUGODIŠNJI IZVJEŠTAJ O IZVRŠENJU PRORAČUNA OPĆINE VINICA**

**ZA RAZDOBLJE OD 01.01. DO 30.06.2022. GODINE,**

**koji je priložen uz Zapisnik i čini njegov sastavni dio.**

**Ad 2)**

Polugodišnji izvještaj o izvršenju Plana razvojnih programa za razdoblje od 01.01. do 30.06.2022.g., vijećnicima je dostavljen uz poziv za sjednicu.

Kako nije bilo vijećnika prijavljenih ra raspravu i postavljanje pitanja, nakon izvršenog glasovanja, predsjednik Vijeća gospodin Štromar konstatirao je da je Općinsko vijeće Općine Vinica j e d n o g l a s n o

usvojilo

**POLUGODIŠNJI IZVJEŠTAJ O IZVRŠENJU PLANA RAZVOJNIH PROGRAMA**

**ZA RAZDOBLJE OD 01.01. DO 30.06.2022.G.**

**koji je priložen uz Zapisnik i čini njegov sastavni dio.**

**Ad 3)**

Prijedlog 3. Izmjena i dopuna Proračuna Općine Vinica za 2022.g., vijećnicima je dostavljen uz poziv za sjednicu.

Načelnik se, vezano uz 3. Izmjene, osvrnuo na troškove uređenja ulica odnosno nerazvrstanih cesta koje su malo skuplje, ali se maksimalno nastoje urediti. Načelnik je istaknuo kako je riječ o Ul. A. Augustinčića i jedan dio Gornje ulice u Marčanu, gdje je donji dio saniran no postoji potreba da se odvodnja i nogostup riješi i u drugom odnosno gornjem dijelu predmetne ulice. Isto tako načelnik je istaknuo da su cijene išle gore pa su i planirani troškovi viši, no žele se stvoriti povoljni uvjeti za sve građane.

Nadalje načelnik gospodin Štimec napomenuo je da ima puno upita građana pa postoji potreba uvođenja rasvjetnih tijela u nekim područima gdje javna rasvjeta do sada nije postojala pa će se u tu svrhu prići nabavi potrebnih rasvjetnih tijela.

Načelnik je također rekao da se radi i projektiranje Motela u turističke svrhe pa je izmjena vezana i uz to, a ima i još nekih tekućih stvari koje su sa šefom računovodstva usklađene s propisima.

Na kraju načelnik je pozvao vijećnike, ukoliko imaju još kakvih pitanja, da ih postave pa će na njih biti odgovoreno.

Predsjednik gospodin Štromar otvorio je raspravu.

Vijećnik gospodin Kelemenić konstatirao je da je do sada u proračunu bilo planirano cca 2 milijuna kuna za „Patačićku“, a prema ovim Izmjenama sada je nula pa pita znači li to da planirane potpore nisu ostvarene ili se odustalo od daljnjeg uređenja.

Načelnik gospodin Štimec odgovorio je da se nije odustalo od uređenja odnosno projekta, no na prijavljene natječaje projekt nije prošao i nisu ostvarena planirana sredstva. Načelnik je još jednom istaknuo da će se projekt i dalje kandidirati na sve moguće natječaje koji će biti otvoreni no sve su to sredstva od par stotina tisuća kuna, a za ovaj projekt potrebno je 12 milijuna kuna, no od njega se nije odustalo.

Nije bilo vijećnika prijavljenih za daljnju raspravu.

Nakon izvršenog glasovanja, predsjednik Vijeća gospodin Štromar konstatirao je da je Općinsko vijeće Općine Vinica j e d n o g l a s n o donijelo

**3. IZMJENE I DOPUNE PRORAČUNA OPĆINE VINICA ZA 2022. GODINU,**

**koje su priložene uz Zapisnik i čine njegov sastavni dio.**

**Ad 4)**

Izvještaj o radu načelnika Općine Vinica, vijećnicima je dostavljen uz poziv za sjednicu pa se načelnik gospodin Štimec, osvrnuo na bitnije projekte odnosno na završetak rekonstrukcije vatrogasnog doma u Vinici, uređenje Ul. A. Augustinčića u G. Ladanju kao i uređenje Ul. Sv. Ane u Vinici, gdje je kod kbr. 38 potrebno još završiti spoj. Nadalje načelnik je napomenuo da je prijavljen projekt dogradnje dječjeg vrtića te da je nakon završetka aglomeracije konačno asfaltirana glavna cesta.

Načelnik je između ostalog, a vezano uz razne aktivnosti, napomenuo da surađuje sa svim udrugama s područja Općine te s Osnovnom kao i Srednjom školom.

Vijećnik gospodin Kelemenić upitao je vezano uz novi projekt širokopojasnog Interneta s Lepoglavom, ide li se s tim i koji je model.

Načelnik je odgovorio da se radi o zajedničkom projektu gdje je nositelj Lepoglava, a model je takav da Općina više nije investitor, već će graditi odnosno investitor biti zainteresirani tele operater, koji će onda kasnije i upravljati mrežom. Općina nema daljnja ulaganja i nema rizik jer to preuzima na sebe tele operater.

Nije bilo vijećnika prijavljenih za daljnju raspravu.

Nakon izvršenog glasovanja, predsjednik Vijeća gospodin Štromar konstatirao je da je Općinsko vijeće Općine Vinica j e d n o g l a s n o usvojilo

**IZVJEŠTAJ O RADU NAČELNIKA OPĆINE VINICA ZA RAZDOBLJE 01.01. – 30.06.2022.GODINE**

**koji je priložen uz Zapisnik i čini njegov sastavni dio.**

**Ad 5)**

Prijedlog Odluke o određivanju poslova prijevoza pokojnika koji se financiraju iz proračuna Općine Vinica, vijećnicima je dostavljen uz poziv za sjednicu.

Prijedlog je obrazložila pročelnica gospođa Kovačić koja je pojasnila da se radi o poslovima prijevoza pokojnika u slučajevima kada mrtvozornik naloži da se mora obaviti obdukcija pa je potrebno izvršit prijevoz do patologije ili sudske medicine.

Poslovi se obavljaju temeljem sklopljenog ugovora i provedenog natječaja. Pročelnica je na kraju napomenula da su do sada bila 2 takva slučaja tako da troškovi ne bi trebali biti veliki, a prema zakonu JLS mora imati riješeno to pitanje.

Nije bilo vijećnika prijavljenih za raspravu.

Nakon izvršenog glasovanja, predsjednik Vijeća gospodin Štromar konstatirao je da je Općinsko vijeće Općine Vinica j e d n o g l a s n o donijelo

**ODLUKU O ODREĐIVANJU POSLOVA PRIJEVOZA POKOJNIKA**

**KOJI SE FINANCIRAJU IZ PRORAČUNA OPĆINE VINICA**

**koja je priložena uz Zapisnik i čini njegov sastavni dio.**

**Ad 6)**

Prijedlog Odluke o kriterijima za preuzimanje obveze korisnika plaćanja javnih usluga prikupljanja komunalnog otpada na području Općine Vinica, vijećnicima je dostavljen uz poziv za sjednicu.

Odluku je kratko pojasnio načelnik te navodi da je dosadašnjom odlukom za novorođenu djecu bilo predviđeno plaćanje troškova zasebnog zbrinjavanja pelena do navršenih 36 mjeseci, no prema novoj odluci postoji mogućnost produženja tog roka za još 6 mjeseci ili dulje u slučaju posebnih potreba.

Pročelnica gospođa Kovačić pojasnila je pravo na podmirenje mjesečnog troška za kategorije odnosno domaćinstvo s primanjem do 2 tisuće kuna, za kategoriju nezaposlenih osoba te za korisnike zajamčene minimalne naknade, za koje je JLS dužna preuzeti i podmirivati troškove stanovanja.

Vijećnika prijavljenih za raspravu nije bilo.

Nakon izvršenog glasovanja predsjednik Vijeća gospodin Štromar konstatirao je da je Općinsko vijeće Općine Vinica j e d n o g l a s n o donijelo

**ODLUKU O KRITERIJIMA ZA PREUZIMANJE OBVEZE KORISNIKA PLAĆANJA JAVNIH USLUGA PRIKUPLJANJA KOMUNALNOG OTPADA NA PODRUČJU OPĆINE VINICA**

**koja je priložena uz Zapisnik i čini njegov sastavni dio.**

**Ad 7)**

Prijedlog Odluke o sklapanju Povelje prijateljstva sa Općinom Jarmina, vijećnici su primili uz poziv za sjednicu.

Općinski načelnik gospodin Štimec informirao je vijećnike da je Općina Jarmina prihvatila prijedlog za potpisivanje povelje te je napomenuo da se i Vinica branila u Jarmini i sličnim mjestima kao i da je prijedlog iniciran od strane branitelja.

Vijećnik Kelemenić napomenuo je da bi bilo dobro da suradnja, osim općinskih tijela, bude proširena i na udruge, obzirom da i Općina Jarmina ima i lovačku udrugu i kulturno umjetničko društvo i dobrovoljno vatrogasno društv i ostale udruge, a boji se da na kraju kroz par godina ta suradnja ne završi samo na čestitkama za kraj godine.

Predsjednik Vijeća gospodin Štromar istaknuo je da je tako i planirano, a i da je sve to sadržano u članku 1. prijedloga odluke.

Nije bilo vijećnika prijavljenih za daljnju raspravu.

Predsjednik Vijeća gospodin Štromar, nakon izvršenog glasovanja konstatirao je da je Općinsko vijeće Općine Vinica j e d n o g l a s n o donijelo

**ODLUKU O SKLAPANJU POVELJE PRIJATELJSTVA S OPĆINOM JARMINA,**

**koja je priložena uz Zapisnik i čini njegov sastavni dio.**

Predsjednik gospodin Štromar nakon realizacije dnevnog reda, napomenuo je kako se danas nije raspravljalo o aglomeraciji, no smatra da u slijedećih mjesec, mjesec i pol dana, načelnik treba s Varkom-om i nadzornim, dogovoriti da se riješe kritična mjesta koja su još ostala.

Predsjednik Vijeća gospodin Štromar, također je napomenuo da misli da bi bilo dobro, odnosno predlaže načelniku da se napravi popis ulica gdje je još potrebno riješiti pitanje odvodnje te da se izradi višegodišnji program kako bi se odvodnja konačno riješila u svim ulicama.

Na ovu temu nadovezala se i gospođa Jamriško te je skrenula pažnju da nakon asfaltiranja ima određenih mjesta gdje voda stoji na cesti, kao primjerice kod igrališta preko Škole, a i u Ul. Lj. Gaja u Vratnu ima nekoliko punktova gdje je asfaltiranje izvedeno, a sada nakon toga voda stoji na cesti.

Načelnik gospodin Štimec slaže se da ima nedostataka jer je ista situacija i kod srednje škole, ali napominje da se maksimalno zalaže da se svi problemi riješe te da zna da ide teško i sporo, ali ide.

Predsjednik je nakon toga zahvalio nazočnima na suradnji tijekom sjednice te je sjednicu zaključio u

19 sati i 27 minuta.

Voditeljica Zapisnika: Predsjednik Općinskog vijeća:

Biserka Jakopanec Predrag Štromar